Diari Oficial de la Generalitat Valenciana


Sumari del DOGV 3055, del 12-08-1997 (1997/9243)

ACORD d'11 de juny de 1997, de la Comissió Territorial d'Urbanisme de Castelló, relatiu a modificació puntual del Pla General de Benicarló en l'àmbit de la unitat d'actuació núm. 20.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   3055

Data del DOGV
:   12-08-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/9243


Data del document
:   11-06-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD d'11 de juny de 1997, de la Comissió Territorial d'Urbanisme de Castelló, relatiu a modificació puntual del Pla General de Benicarló en l'àmbit de la unitat d'actuació núm. 20.  
La Comissió Territorial d'Urbanisme, en sessió d'11 de juny de 1997, va adoptar el següent acord:  
"Vist l'expedient de referència 970005, del qual resulten rellevant els següents:  
Antecedents  
Primer  
L'Ajuntament de Benicarló va resoldre exposar al públic la modificació el 16 de setembre de 1996, cosa que va dur a terme mitjançant anuncis publicats en el periòdic Mediterráneo de 20 de setembre de 1996 i en el Diari Oficial de la Generalitat Valenciana núm. 2.839 de 2 d'octubre de 1996. Transcorregut el període d'informació al públic, durant el qual no es van formular al·legacions, el ple va aprovar provisionalment la modificació el 28 de novembre de 1996, trametent-la al Servei Territorial d'Urbanisme el 3 de gener de 1997.  
Mitjançant escrit de 16 de gener de 1997, el Servei Territorial d'Urbanisme va sol·licitar de l'ajuntament l'aclariment formal de determinats extrems, cosa que dóna lloc a què el 24 de febrer de 1997 s'envie una documentació complementària. Per escrit de 27 de febrer de 1997, es comunica a l'ajuntament la necessitat que la nova documentació siga complementada i aprovada pel Plenari. Després d'això, es procedeix a elaborar el nou document que és aprovat pel Plenari el 3 d'abril de 1997, i la corresponent documentació s'envia al Servei Territorial d'Urbanisme el 15 d'abril de 1997.  
Segon  
El projecte consta de memòria i plans.  
Tercer  
L'objecte del projecte és introduir determinades alteracions en l'àmbit de la unitat d'actuació núm. 20 del sòl urbà del Pla General de Benicarló.  
La modificació es planteja com a conseqüència de la tramitació del Programa per al desenvolupament de l'actuació integrada de la mencionada unitat. En aquest moment s'ha entès que, per a dur a terme l'actuació, es necessitava ampliar l'àmbit de la unitat d'execució. Com a resultat de l'ampliació de la unitat d'execució dues xicotetes porcions de terrenys canvien de qualificació: de nucli antic (clau 1) a eixample subzona a (clau 2.a). En concret, els canvis en les determinacions del Pla General són les següents:  
- s'incorpora en els plans l'ampliació de la unitat d'execució (la UA20 i la UE20).  
- es produeix el petit canvi de qualificació a què ens hem referit.  
- l'ordenació detallada que en el pla figurava a escala 1/2000 es detalla a escala 1/500.  
Fonaments de dret  
Primer  
El projecte que s'examina pretén introduir una modificació puntual en l'ordenació detallada que estableix el Pla General de Benicarló, aprovat definitivament el 24 de febrer de 1987, en l'àmbit de la unitat d'actuació núm. 20 del sòl urbà. La naturalesa de mera modificació puntual del projecte, i en cap cas d'homologació parcial del Pla a la Llei 6/1994, de 15 de novembre, Reguladora de l'Activitat Urbanística (a partir d'ara LRAU) resulta inequívocament de l'acord plenari d'aprovació de 3 d'abril de 1997. Així, ens trobem davant una simple modificació puntual del Pla General, sense cap efecte propi de l'homologació a la LRAU prevista en la seua disposició transitòria primera.  
Segon  
En la tramitació de la modificació l'Ajuntament de Benicarló no ha tingut en compte que la disposició addicional tercera de la LRAU estableix que la competència municipal d'acordar el sotmetiment del planejament general a informació al públic correspon al Ple, excepte previsió distinta del reglament orgànic municipal. En aquest cas, aquest acord ha estat adoptat per l'alcalde, sense que hi haguera previsió al respecte del reglament orgànic municipal.  
A partir de la constatació d'aquest fet, hem ara de dilucidar si això ha de tenir algun tipus de conseqüències invalidant que requeresquen la necessitat de retrotraure l'expedient fins el moment anterior a l'obertura de l'exposició al públic de la modificació. Per a això hem de tenir en compte el que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (a partir d'ara LRJAP). L'article 63.1 de la LRJAP assenyala que són anul·lables els actes de l'administració que incórreguen en qualsevol infracció de l'ordenament jurídic, inclosa la desviació de poder; tanmateix, segons el 63.2 de la LRJAP, el defecte de forma sols determinarà l'anul·labilitat quan l'acte manque dels requisits formals indispensables per a assolir el seu fi o done lloc a la indefensió dels interessats. En aquest cas la qüestió de l'òrgan que va acordar sotmetre l'expedient a informació pública implica un defecte formal que de cap manera ha donat lloc a indefensió ni és indispensable per a assolir el fi del procediment, atès que l'exposició al públic ha estat correctament realitzada; a més, el Ple, en el moment de l'aprovació provisional, ha pogut resoldre sobre l'expedient, amb la qual cosa igualment s'hauria produït la convalidació, amb conservació d'actes de tràmit anteriors, prevista en els articles 66 i 67 de la LRJAP. Per tant, aquest defecte en la tramitació municipal no té conseqüències que invaliden, i no impedeix que es puga ara aprovar el projecte.  
Tercer  
La modificació que s'examina no incideix en cap de les comeses autonòmiques descrites en l'article 40.1 de la LRAU distint del simple control de legalitat.  
El petit canvi de qualificació que s'hi introdueix s'explica en la conveniència que aquestes porcions de terreny tinguen la mateixa qualificació que la resta del sòl residencial que serà objecte de l'actuació integrada. Tenint en compte les característiques del carrer al qual donen front, el canvi d'ordenança d'aqueixes xicotetes porcions no implica increment d'edificabilitat, ja que són semblants les característiques edificatòries per a aquest supòsit resultant de l'ordenança de la zona de nucli antic i les de la subzona 2 de les ordenances d'eixample.  
Majors comentaris mereix la incorporació en la documentació del pla de l'extensió de la unitat d'execució (que és ara doble: la UA20 i UE20). Així, es pot assenyalar el següent:  
- Com ha mantingut ja aquesta conselleria en les seues resolucions de 19 de setembre de 1996 (referència 960350), i de 9 d'abril de 1997 (referència 970193), no és possible que en sòl urbà es delimiten noves unitats d'execució a través d'una modificació del planejament general, ja que l'article 9.1 de la LRAU disposa que els terrenys en els quals siga el propi Pla el que preveja el seu sotmetiment al règim d'actuació integrades «tindran la consideració de sòl urbanitzable». La LRAU sí que preveu que el sòl urbà puga desenvolupar-se a través d'un programa (article 74 de la LRAU), però aquesta decisió no ha de prendre's des del pla, sinó aprovar en programa.  
- D'un altre costat, segons resulta del que estableix la disposició transitòria quarta de la LRAU, el sòl urbà que el planejament urbanístic anterior incloïa en unitats d'execució es desenvoluparà d'acord amb el règim d'actuacions integrades de la nova llei. D'aquesta manera, i d'acord amb el que preveu l'article 33.6 de la LRAU, en el moment d'aprovar el corresponent programa podia redelimitar-se a l'àmbit de la unitat d'execució, adequant-lo a condicions més idònies per al desenvolupament de la corresponent actuació. Així, i per aquest procediment, la redelimitació d'una unitat d'execució en sòl urbà no requerirà de la tramitació d'una modificació del planejament. Tanmateix, tampoc s'observa que existesca cap inconvenient legal en què, aprofitant la tramitació d'una modificació puntual del Pla, puga incloure-s'hi la redelimitació d'una unitat d'execució prevista en el planejament. En aquest cas, haurà de ser la pròpia modificació la que justifique que la redelimitació adequa la unitat a condicions més idònies per al seu desenvolupament, sense desvirtuar els requisits de l'article 33.1 de la LRAU, i permetent assolir els objectius de l'article 30.1 de la llei. Així s'ha assenyalat en les resolucions de la Conselleria d'11 d'octubre de 1996 (referència 960401), i de 18 de febrer de 1997 (referència 970110).  
En el cas que ens ocupa, amb el programa que es tramita amb la modificació s'amplia l'àmbit de l'antiga UA20, de manera que apareixen dues unitats (la UA20 i la UE20), cosa que es justifica de manera adequada. La documentació de la modificació reflecteix també aquest canvi de l'àmbit territorial de la unitat. Així, no s'observa inconvenient a l'aprovació de la modificació, ja que no contradiu la doctrina mantinguda fins ara per la conselleria.  
Quart  
D'acord amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la seua proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, tindrà directament efectes de resolució executòria.  
En virtut d'això, la Comissió Territorial d'Urbanisme de Castelló, en sessió d'11 de juny de 1997 acorda aprovar definitivament la modificació puntual del Pla General de Benicarló en l'àmbit de la unitat d'actuació núm. 20.  
Contra l'anterior acord que no posa fi a la via administrativa, es pot interposar recurs ordinari davant el conseller d'Obres Públiques, Urbanisme i Transports, en el termini d'un mes, sense perjudici d'utilitzar qualsevol altra via de recurs que es considere procedent".  
Castelló, 11 de juny de 1997.- El secretari de la Comissió Territorial d'Urbanisme: Joaquín Llidó Silvestre.